钦定古今图书集成/理学汇编/字学典/第105卷 > 李磎
## 钦定古今图书集成/理学汇编/字学典/第105卷 > 李磎

按《旧唐书李鄘传》：鄘子柱。柱子磎，字景望，博学多通，
文章秀绝。大中十三年，登进士第，昭宗召入翰林为
学士，迁礼部尚书、中书门下平章事。磎自在台省，聚
书至多，手不释卷，时人号曰“李书楼”，赠司徒，谥曰文。
按《宣和书谱》，李磎书见于楷法处，宜皆有胜韵，大抵
饱学宗儒，下笔处无一点俗气，而暗合书法，兹胸次
使之然也。至如世之学者，其字非不尽工，而气韵病
俗者，政坐胸次之罪，非乏规矩耳。如磎能破万卷之
书，则其字岂可以重规叠矩之末，当以气韵得之也。
今御府所藏正书一：《送𧦬光诗》：
按《金石略》，唐《泗州重修鼓角楼记》，李磎书。